Imagini tulburătoare, filmate la Institutul Matei Balș: pacienții nu mai au loc în saloane și primesc oxigen pe hol. .
Un bărbat a postat pe Facebook imagini dramatice surprinse pe holurile Institutului Matei Balș din Capitală. Martorul susține că bolnavii de Covid stau pe scaune la oxigen, internați pe paturi de campanie, pe holuri. Marți Municipiul Bucureşti a avut o incidenţă de 6,55 la mia de locuitori, în scădere faţă de luni, când a avut 6,61.
"Cam așa arată holurile spitalului Matei Balș cu bolnavi de Covid, este înspăimântător, nu mai au pe unde să îi așeze, pacienții stau pe scaune la oxigen, sunt internați pe paturi de campanie. Terapia intensivă s-a mutat pe holuri. Nici nu vreau să vă spun ce muncă duc medicii, de dimineață nu i-am văzut să bea un pahar de apă. Oameni buni trebuie să înțelegem că sistemul sanitar nu mai are cum să facă față, cât de curând intră în colaps, dacă nu e deja." a scris pe Facebook Constantin Vasile Ifteme. Un mesaj dur a transmis și Beatrice Mahler, directorul Institutului Marius Nasta. Aceasta susține că mortalitatea va crește foarte mult în perioada următoare dacă nu scade rata de infectare cu virusul SARS CoV-2. Mahler spune că "decembrie va fi o lună în care vom plânge mult".Urmăriți Aleph News pe Facebook, Twitter, Youtube și Instagram!